1. Apuraha-anomus on tehtävä *valmiille lomakkeelle*, joka tulisi täyttää koneella tai käsin selvin kirjaimin. Siististi täytetty lomake antaa hakijasta huolellisen kuvan ja epäsuorasti vaikuttaa myös sisällön arviointiin. Jokainen kohta on täytettävä pysyen annetun tilan rajoissa. Apurahaa voidaan anoa joko yhteen tai useampaan tarkoitukseen. Tällöin täytetään tarvittavat kohdat.
2. Tutkimuskustannuksiin haettava summa jaetaan laboratorio- ja muihin kuluihin. Lomakkeeseen merkitään *anottu summa* ja erillisessä liitteessä esitetään tarkka *kustannuslaskelma*, jonka voi tehdä tekstinkäsittely- tai taulukkolaskentaohjelmalla.
3. Tutkimuksella pitää olla lyhyt ongelmaa valottava *nimi*. Erillisessä korkeintaan kahden A4-kokoisen paperin pituisessa liitteessä esitetään *tutkimussuunnitelma*. Suunnitelma on hyvä jaotella osiin käyttäen seuraavaa *otsikointia*: johdanto (sisältää myös omat aikaisemmin aihetta käsitelleet tutkimustulokset), aineisto ja menetelmät, työn toteutus, tulosten mahdollinen tieteellinen ja terveydenhuollollinen merkitys. Kirjallisuusviitteiden määrä kannattaa rajoittaa oleellisimpaan. Histo- tai sytoteknistä *metodologiaa kehittävät tutkimukset* ovat etusijalla. Puhtaasti lääketieteellisiin olemassa olevia menetelmiä soveltaviin tutkimuksiin ei mielellään anneta apurahoja.
4. Haettaessa apurahaa *koulutukseen* tulee koulutuksen *aihe ja järjestäjä* tarkkaan ilmoittaa. Erillisestä *koulutussuunnitelmasta* (korkeintaan 2 sivua) tulisi ilmetä miksi juuri tämä koulutus tässä vaiheessa on aiheellinen. Apurahan käytöstä tulisi myös esittää perusteltu *kustannuslaskelma*.
5. *Matka-apurahaa* haettaessa lomakkeessa ilmoitetaan haettava *summa ja matkan aihe*. Erillisessä *matkasuunnitelmassa* (korkeintaan 2 sivua) perustellaan miksi juuri tämä matka on tutkimustyön tai koulutuksen kannalta aiheellinen. Matkan kohdepaikan, ajankohdan ja mahdollisen kongressin järjestäjän pitäisi ilmetä suunnitelmasta. Suunnitelmaan liitetään *kustannuslaskelma,* jossa ainakin osallistumismaksu ja matka- ja majoituskulut on eritelty. Lisäksi tulisi mainita oman rahoituksen tai muista lähteistä saatavan rahoituksen osuus.
6. *Muuhun histo- ja sytotekniseen toimintaan* haettu apuraha vaatii sekin erillisen selventävän korkeintaan 2-sivuisen liitteen. Tässäkin rahan käyttö tulisi kyetä osoittamaan tieteellisesti tai ammatillisesti perustelluksi ja esittää kustannuslaskelma.
7. *Kannustusstipendin* saaja tai saajaryhmä on mainittava lomakkeessa samoin kuin anottava summa. *Perusteluliitteessä* (korkeintaan 2 sivua) pitäisi keskittyä osoittamaan miten mahdolliset saajat ovat edistäneet histoteknistä tutkimusta tai osaamista. Kustannuslaskelmaa kannustusstipendiin ei tarvitse liittää vaan mahdolliset saajat voivat käyttää rahan haluamallaan tavalla.
8. Hakijan *yhteystiedot* on muistettava merkitä. Hakemuksen edellä mainittuine liitteineen on oltava lomakkeessa ilmoitettuun määräaikaan mennessä perillä.